Blouligskandaal: Saak opnuut uitgestelKhomotso Phahlane (Foto: eNCA/ Lenyaro Sello) Die omstrede blouligskandaal wat verband hou met die toekenning van ŉ bedrieglike multimiljoenrand-tender vir waarskuwingstoerusting vir die polisie, is weer eens uitgestel sodat ŉ aansoek van onredelike vertraging aangehoor kan word. Volgens Sindisiwe Seboka, woordvoerder van die ondersoekdirektoraat (OD) van die Nasionale Vervolgingsgesag (NVG), is die aansoek Maandag deur lt.genl. Khomotso Phahlane, voormalige waarnemende nasionale polisiekommissaris, en lt.genl. Bonang Mgwenya, adjunkkommissaris vir menslikehulpbronbestuur by die polisie, ingedien. Luidens die aansoek voer dié beskuldigdes aan dat die verdediging nie al die nodige dokumente as bewysstukke ingehandig het nie en daarom kan die saak nie voortgaan nie. Altesaam 13 beskuldigdes staan tereg op aanklag van korrupsie, bedrog, diefstal en geldwassery. Die ander beskuldigdes sluit in Deliwe de Lange, ŉ adjunk-polisiehoof in Gauteng, brig.genl. Nombhuruza Lettie Napo, lt.genl. Ramahlapi Johannes Mokwena (ŉ afgetrede polisielid), brig. James Ramanjalum, kol. Thomas Dumas Marima, sers. Maetapese Joseph Mulaiwa asook sakeman, Vimpie Manthatha, die direkteur van die maatskappy Instrumentation for Traffic Law Enforcement (Edms) Bpk, en burgerlikes, Judy Rose en Samantha Andrews. Maroela Media het vroeër berig hulle word daarvan beskuldig dat hulle saamgewerk het om seker te maak ŉ kontrak word toegeken aan ŉ maatskappy wat aan Manthatha behoort. Volgens die kontrak sou 1 550 polisievoertuie teen opgedrewe pryse met waarskuwingsligte toegerus word. Tydens die aanskaffingsproses het die beskuldigdes glo die mededingende aanbiedingsproses geminag en die SAPD sou R191 miljoen ten gunste van Manthatha se maatskappy moes oorbetaal in ruil vir voordele. Die saak is tot 25 November uitgestel.